section_heading: Karakteristike
paragraph_text: Galadriel je bila vrlo lijepa, ljepota njezine kose bila je legendarna jer je Eldare podsjećala na svjetlo Dvaju drveća. Galadriel je bila ponosna i buntovničke prirode, ili je barem u svojoj mladosti to bila. Bila je slobodnoga duha, i tijekom života u Amanu maštala je o neistraženim prostranstvima Međuzemlja. Omiljeni joj je brat bio Finrod, koji je dijelio njene snove. Imala je sposobnost istraživanja umova i srca drugih, pa su je smatrali vidovitom. Moguće je da je zbog svoje izvanredne ljepote i moći postala ponosna.